Toshkent viloyatida “Chirchiq” kimyo-industrial texnoparkini tashkil etish chora-tadbirlari toʻgʻrisida
(resolution, 2024-12-27)

Toshkent viloyatida qulay ishbilarmonlik va investitsiya muhitini yaratish, mineral xom ashyo resurslarini chuqur qayta ishlash, ichki va tashqi bozorlarda raqobatbardosh mahsulotlar ishlab chiqarish uchun yuqori texnologiyali va zamonaviy obyektlarni tashkil etish boʻyicha investitsiya loyihalarini amalga oshirish hamda yangi ish oʻrinlari yaratish maqsadida: 1. Quyidagilar: Toshkent viloyati hokimligi, “Oʻzkimyosanoat” AJ va Tatariston Respublikasi Prezidenti maʼmuriyati bilan ijtimoiy-iqtisodiy sohadagi munosabatlarni chuqurlashtirishga qaratilgan bir qator kelishuvlarga, jumladan “Ximgrad” AJ (Tatariston Respublikasi) bilan hamkorlikda Toshkent viloyatida “Chirchiq” kimyo-industrial texnoparkini (keyingi oʻrinlarda — Texnopark) tashkil etish haqida kelishuvga erishilganligi; “Oʻzkimyosanoat” AJning boshqaruv organi qaroriga asosan ushbu jamiyat taʼsischiligida masʼuliyati cheklangan jamiyat shaklidagi Kimyo-industrial texnoparklari direksiyasi (keyingi oʻrinlarda — Direksiya) tashkil qilinganligi maʼlumot uchun qabul qilinsin. 2. Toshkent viloyati hokimligi, Investitsiyalar va tashqi savdo vazirligi, Iqtisodiy taraqqiyot va kambagʻallikni qisqartirish vazirligi, Davlat aktivlarini boshqarish agentligi, “Olmaliq KMK” AJ va “Oʻzkimyosanoat” AJning: a) Texnoparkni Toshkent viloyati Chirchiq shahridagi “Olmaliq KMK” AJning Nodir metallar va qattiq qotishmalar ishlab chiqarish boʻyicha ilmiy-ishlab chiqarish birlashmasi hududining hamda “Maksam-Chirchiq” AJning 51-son metalli natriy ishlab chiqarish sexining jami 31,24 gektar maydonida tashkil etish; b) “Oʻzkimyosanoat” AJning ustav kapitalidagi davlat ulushini oshirish hisobiga quyidagilarni: 1-ilovada keltirilgan “Olmaliq KMK” AJning Nodir metallar va qattiq qotishmalar ishlab chiqarish boʻyicha ilmiy-ishlab chiqarish birlashmasidagi 89 378,0 kv. metr bino-inshootlarni va ular joylashgan 25,66 gektar yer maydonlarini “Olmaliq KMK” AJning ustav kapitalidagi davlat ulushini mos ravishda kamaytirish hisobiga qoldiq (balans) qiymatida; 2-ilovada keltirilgan “Maksam-Chirchiq” AJning 51-son metalli natriy ishlab chiqarish sexining 22 923,7 kv. metr bino-inshootlarini va ular joylashgan 5,58 gektar yer maydonlarini qoldiq (balans) qiymatida “Oʻzkimyosanoat” AJga berish; v) “Oʻzkimyosanoat” AJga oʻtkazib berilgan bino-inshootlarni ular joylashgan yer maydonlari bilan birga “Oʻzkimyosanoat” AJning Direksiya ustav kapitalidagi ulushi sifatida shakllantirishga yoʻnaltirish toʻgʻrisidagi takliflari maʼqullansin. Belgilansinki, ushbu band bilan oʻtkazilayotgan mulk, mulkiy huquqlar, jumladan ustav kapitalidagi aksiyalar va ulushlar qiymati soliq solish obyekti hisoblanmaydi. 3. Texnopark faoliyatining asosiy yoʻnalishlari etib quyidagilar belgilansin: yuqori qiymatga ega boʻlgan, tashqi bozorda xaridorgir va import oʻrnini bosuvchi mahsulotlar ishlab chiqarishni tashkil etish uchun xorijiy va mahalliy investitsiyalarni keng jalb qilish; xalqaro standartlarga muvofiq energiya tejamkor, atrof-muhit muhofazasini taʼminlashga qaratilgan va ekologik xavfsiz ishlab chiqarish quvvatlarini barpo etish; Toshkent viloyatining ishlab chiqarish va resurs salohiyatidan kompleks hamda samarali foydalanishni taʼminlash orqali mahsulot eksport salohiyatini oshirish maqsadida hududda ishlab chiqarishni kengaytirish; Texnopark ishtirokchilari oʻrtasida va butun respublika miqyosida mustahkam sanoat kooperatsiyasi aloqalarini oʻrnatish orqali mahalliy xom ashyo va materiallar asosida yuqori texnologik mahsulotlar ishlab chiqarish va mahalliylashtirish jarayonlarini jadallashtirish; Texnopark ishtirokchilari uchun yagona ishlab chiqarish infratuzilmasini, shuningdek sertifikatlash, laboratoriya, kadrlar tayyorlash va boshqa zarur xizmatlarni koʻrsatish infratuzilmasini yaratish. 4. Belgilab qoʻyilsinki: Texnoparkning faoliyat koʻrsatish muddati keyinchalik uzaytirish imkoniyati bilan 30 yilni tashkil etadi; Texnoparkning investitsiya faoliyati Direksiya va “Ximgrad” AJ (Tatariston Respublikasi) muassisligidagi masʼuliyati cheklangan jamiyat shaklida tashkil etiladigan Kimyo-industrial texnoparklari boshqaruv kompaniyasi (keyingi oʻrinlarda — boshqaruv kompaniyasi) tomonidan shartnoma asosida boshqariladi; Texnopark hududida bino va inshootlarni hamda ular joylashgan maydonlarni ijaraga berish, sotish, lizingga berish yoki qiymatini boʻlib-boʻlib toʻlash shartlari asosida sotish boʻyicha tanlov asosida takliflar tayyorlash boshqaruv kompaniyasi tomonidan, shuningdek, Texnopark hududida qurish, taʼmirlash va rekonstruksiya qilish ishlari Direksiya tomonidan amalga oshiriladi. Bunda Maʼmuriy kengashning bino va inshootlarni sotish, ijaraga berish, lizing yoki boʻlib-boʻlib toʻlash shartlari asosida sotish boʻyicha ijobiy qarori asosida toʻgʻridan-toʻgʻri shartnoma tuzish Direksiya tomonidan amalga oshiriladi; Texnoparkning faoliyatini muvofiqlashtirish, uning hududini kengaytirish, investitsiya loyihalarini saralab olish va joylashtirish, boshqaruv kompaniyasining takliflari boʻyicha qarorlar qabul qilish 3-ilovada keltirilgan tarkibdagi Texnoparkning maʼmuriy kengashi tomonidan amalga oshiriladi; Direksiya va Texnopark ishtirokchilari tomonidan oʻz mablagʻlari hisobiga qurilgan bino va inshootlarga (yoki ularning qismlariga) mulk huquqi oʻrnatilgan tartibda rasmiylashtiriladi; Texnopark hududida maxsus iqtisodiy zonalar uchun belgilangan va kelgusida belgilanadigan alohida soliq, bojxona va valyuta tartibotlari amal qiladi. Bunda, Oʻzbekiston Respublikasi Soliq kodeksi va Oʻzbekiston Respublikasining “Maxsus iqtisodiy zonalar toʻgʻrisida”gi Qonunida belgilangan soliq imtiyozlari, shuningdek, bojxona toʻlovlari boʻyicha imtiyozlar Texnopark ishtirokchilari, Direksiya va boshqaruv kompaniyasi tomonidan kiritilgan investitsiyalar hajmidan qatʼi nazar 10 yil muddatga beriladi; Boshqaruv kompaniyasi Toshkent viloyati, Chirchiq shahri, V. Haydarov koʻchasi 1-uy manzilida Texnopark faoliyat koʻrsatish muddatiga tekin foydalanish huquqi asosida joylashtiriladi. 5. Texnopark hududida ishlab chiqarish va iqtisodiy faoliyatning barcha yoʻnalishlarida investitsiya loyihalarini joylashtirish boʻyicha taklif tayyorlash hamda investitsiya buyurtmanomasini va unga ilova qilinadigan hujjatlarni koʻrib chiqish va ekspertizadan oʻtkazish boshqaruv kompaniyasi tomonidan mustaqil ravishda qonunchilikda belgilangan tartibda amalga oshiriladi. Bunda: a) ishtirokchilar yoki ularning taʼsischilari investitsiya buyurtmasini taqdim etish kuniga qadar kamida uch yil tadbirkorlik faoliyatini yuritgan boʻlishi lozim; b) taklif etilayotgan loyihalar quyidagi asosiy mezonlarga muvofiq boʻlishi lozim: moliyalashtirish manbalarining mavjudligi; arxitektura va qurilish, texnik jihatdan tartibga solish, ekologiya va atrof-muhitni muhofaza qilish, mehnatni muhofaza qilish hamda sanoat xavfsizligi sohasidagi qonunchilik hujjatlariga muvofiqligi. 6. Texnopark hududida qurilish-montaj ishlarini qisqa muddatlarda yakunlash maqsadida Direksiyaga 2026-yil 1-yanvarga qadar qurilish-montaj ishlarini “fast-track” uslubida (bir vaqtning oʻzida loyihalash, xarid qilish va qurish), foydalanishga “tayyor holda topshirish” (Engineering Procurement Construction) sharti asosida va pudratchilarga loyihalarni sifatli amalga oshirish boʻyicha toʻliq javobgarlikni yuklagan holda amalga oshirishga ruxsat berilsin. Bunda, bosh pudrat shartnomasini imzolashda uning qiymati obyekt qiymatining dastlabki hisob-kitobi boʻyicha belgilanadi, yakuniy narxi qurilish-montaj ishlarining haqiqiy qiymati belgilangan tartibda ekspertizadan va amalda bajarilgan ishlar hajmi nazorat oʻlchovidan oʻtkazilgandan soʻng aniqlanadi. 7. Belgilab qoʻyilsinki, Texnoparkning tashqi muhandislik-kommunikatsiya va yoʻl-transport infratuzilmasini barpo etish ishlari belgilangan tartibda Oʻzbekiston Respublikasining respublika budjeti mablagʻlari, Ijtimoiy va ishlab chiqarish infratuzilmasini rivojlantirish dasturida nazarda tutilgan mablagʻlar va qonunchilik hujjatlarida taqiqlanmagan boshqa manbalar hisobidan moliyalashtiriladi. Iqtisodiy taraqqiyot va kambagʻallikni qisqartirish vazirligi, Moliya vazirligi, “Oʻzkimyosanoat” AJ Texnoparkning tashqi muhandislik-kommunikatsiya va yoʻl-transport infratuzilmasini barpo etish ishlari 2022-yilda Oʻzbekiston Respublikasining ijtimoiy va ishlab chiqarish infratuzilmasini rivojlantirish hamda maxsus iqtisodiy zonalar va kichik sanoat zonalarini tashqi muhandislik-kommunikatsiya tarmoqlari bilan taʼminlash dasturlari doirasida ajratilgan mablagʻlar hisobidan moliyalashtirilishini taʼminlasin. 8. “Oʻzkimyosanoat” AJ, Toshkent viloyati hokimligi, manfaatdor vazirlik va idoralar bilan birgalikda uch oy muddatda Texnopark bosh rejasi belgilangan tartibda ishlab chiqilishini va tasdiqlanishini taʼminlasin. 9. Texnopark bosh rejasini tuzishda, uning hududida loyihalashtirish, taʼmirlash va qurilish, jumladan ichki muhandislik-kommunikatsiya va yoʻl-transport infratuzilmasini barpo etish ishlarini amalga oshirishda quyidagilar: Direksiya — buyurtmachi; “Oʻzkimyosanoatloyiha” AJ — bosh loyiha tashkiloti; “Yuksak Parvoz Qurilish” MCHJ — bosh pudrat tashkiloti; “Oʻzkimyosanoat” AJ va uning tizimidagi korxonalar mablagʻlari va qonunchilik hujjatlarida taqiqlanmagan boshqa manbalar moliyalashtirish manbalari etib belgilansin. Bunda, “Oʻzkimyosanoat” AJning: demontaj, rekonstruksiya va qurilish ishlarini Texnopark foydalanishga topshirilgunga qadar moliyalashtirishni 2022 — 2026-yillarda “Oʻzkimyosanoat” AJ tarkibidagi tashkilotlar tomonidan yil yakunlari boʻyicha ularning ustav kapitalidagi “Oʻzkimyosanoat” AJ ulushiga hisoblanadigan dividendlar (“Oʻzkimyosanoat” AJ sof foydasining 50 foizidan koʻp boʻlmagan miqdorda) hamda Kimyo sanoatini rivojlantirish jamgʻarmasi mablagʻlari hisobidan amalga oshirish; kelgusida ushbu xarajatlarni “Oʻzkimyosanoat” AJ ustav kapitalidagi davlat ulushini qoʻshimcha aksiyalarni joylashtirish orqali oshirish hisobiga Direksiya ustav jamgʻarmasidagi “Oʻzkimyosanoat” AJ ulushi sifatida kapitalizatsiya qilish toʻgʻrisidagi takliflari maʼqullansin. 10. Shunday tartib oʻrnatilsinki, unga muvofiq Texnopark ishtirokchilariga Tadbirkorlik faoliyatini qoʻllab-quvvatlash davlat jamgʻarmasi tomonidan quyidagilar taqdim etiladi: investitsiya loyihalarini amalga oshirish doirasida, shu jumladan aylanma mablagʻlarni toʻldirish uchun beriladigan bank kreditlari summasining 50 foizigacha, biroq 8 milliard soʻmdan koʻp boʻlmagan miqdorda kafilliklar; investitsiya loyihalarini amalga oshirish uchun ajratiladigan kreditlar boʻyicha foiz xarajatlarini qoplash uchun milliy valyutadagi kreditlar boʻyicha — Markaziy bankning asosiy stavkasidan oshadigan, biroq 5 foiz punktidan koʻp boʻlmagan miqdorda kompensatsiyalar. 11. Qurilish vazirligi obyektlarni qurish boʻyicha loyiha-smeta hujjatlarini belgilangan tartibda ekspertizadan oʻtkazsin va qurilish-montaj ishlarining sifatli bajarilishi ustidan davlat nazoratini oʻrnatsin. 12. Mazkur qarorning ijrosini samarali tashkil qilishga masʼul va shaxsiy javobgar etib “Oʻzkimyosanoat” AJ boshqaruvi raisi J. Mirzamaxmudov va Toshkent viloyati hokimi v.b. Z. Mirzayev belgilansin. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Bosh vazir oʻrinbosari S. Umurzakov zimmasiga yuklansin. Amalga oshirilgan chora-tadbirlarning natijadorligi toʻgʻrisida 2022-yil 1-mayga qadar Oʻzbekiston Respublikasi Prezidentiga axborot kiritilsin. T/r Oʻtkaziladigan aktiv (mulk, obyekt)* Inventar raqami Maydoni (kv.metr) 1. 13-sex binosi, shu jumladan: 16 580,0 qattiq qotishmalarni ishlab chiqarish binosi 10101 maxsus xom ashyolarni qayta yuklash ombori 10102 13-sex binosining qismi 10103 “Multi-Ark” qurilmasi uchastkasi 10106 2. 14-sex binosi, shu jumladan: 16 616,0 14-sex binosining 1-qavati 10113 14-sex binosining 2-qavati 10114 14-sex binosining 3-qavati 10115 14/1-sex binosining 1-qavati 10116 14/1-sex binosining 2-qavati 10117 14/1-sex binosining 3-qavati 10118 1-sex oshxonasi 10104 tozalash va kuydirish uchastkasi 10105 12-rangli metallurgiya sexi 10008 3. Kompressor stansiyasi binosi, shu jumladan: 2 815,0 kompressor stansiyasi binosining qismi 10129 kompressor stansiyasi kanalizatsiya inshooti 30084 4. Suv sovitish (gradirnya) inshooti, shu jumladan: 1 450,0 purkagich gradirnya raqamsiz ikki seksiyali gradirnya raqamsiz 5. Texnik suv taʼminoti nasos stansiyasi binosi, shu jumladan: 2 400,0 suv taʼminoti nasos stansiyasi 10128 suvni xlorlash va zararsizlantirish uchastkasi 20119 6. 9-sex binosi, shu jumladan: 43 100,0 maishiy (oshxona, tibbiy yordam) xonalar 10090 konditsionerlar xonasi (bir qavatli) 10091 binoning K100031 ishlab chiqarish qismi (105 m2) 10093 binoning 9-sex qismi 10094 binoning konditsionerlar qismi 505.2 10095 binoning K100031 qismi (3 000 m2) 10096 7. Omborxonalar binosi (2-ishlab chiqarish maydonida), shu jumladan: 2 308,0 qurilish materiallarini saqlash ombori 10028 rampali materiallarni saqlash ombori 10022 uzoq muddatli saqlanadigan zaxiralar ombori binosi 10018 lak va kislota saqlash ombori 10016 8. Konsentrat saqlash ombori (2-ishlab chiqarish maydonida) 10021 3 754,0 9. Rampali uglerod (saja) saqlash ombori (2-ishlab chiqarish maydonida) 10027 184,0 10. Rampali bostirma ombor (2-ishlab chiqarish maydonida) 20033 108,0 11. 18-sonli podstansiya (2-ishlab chiqarish maydonida) 10135 63,0 Jami: 89 378,0 Oʻtkaziladigan yer maydoni (25,66 Ga) 1. A.N. Aripov — Oʻzbekiston Respublikasi Bosh vaziri, Maʼmuriy kengash rahbari 2. J.A. Xodjayev — Oʻzbekiston Respublikasi Bosh vaziri oʻrinbosari, Maʼmuriy kengash rahbari oʻrinbosari 3. Lavozimi boʻyicha — Oʻzbekiston Respublikasi iqtisodiyot va moliya vazirining birinchi oʻrinbosari 4. X.F. Teshabayev — Oʻzbekiston Respublikasi investitsiyalar, sanoat va savdo vazirining oʻrinbosari 5. A.J. Ortikov — Oʻzbekiston Respublikasi Davlat aktivlarini boshqarish agentligi direktori 6. E.A. Korjikov — “Oʻzkimyosanoat” AJ boshqaruvi raisi v.v.b. 7. F.F. Tashmetov — “Oʻzkimyosanoatloyiha” AJ bosh direktori 8. B.Sh. Usmonov — Toshkent kimyo-texnologiya instituti rektori 9. D.A. Abdusalomov — Oʻzbekiston Respublikasi Bosh vaziri oʻrinbosari kotibiyati mudiri, Maʼmuriy kengash kotibi